KOMISSION ASETUS (EU) 2019/1582,

annettu 25 päivänä syyskuuta 2019,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse imatsaliilin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 49 artiklan 2 kohdan,

sekä katsoo seuraavaa:

(1) Imatsaliilin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon imatsaliilin jäämien voimassa olevista enimmäismääristä asetuksen (EY) N:o 396/2005 (2) 12 artiklan 1 kohdan mukaisesti. Se suositteli jäämien enimmäismäärien alentamista perunoiden, tomaattien sekä ohran-, kauran-, rukiin- ja vehnänjyvien osalta. Tiettyjen muiden tuotteiden osalta se suositteli jäämien voimassa olevien enimmäismäärien nostamista.

(3) Elintarviketurvallisuusviranomainen katsoi, että tiettyjä tietoja ei ollut saatavilla joistakin jäämien enimmäismääristä ja että riskinhallinnasta vastaavien tahojen on jatkettava asian tarkastelua. Riskinhallinnan näkökulmasta on aiheellista vahvistaa jäämien enimmäismäärät asetuksen (EY) N:o 396/2005 liitteessä II nykyiselle tasolle tai elintarviketurvallisuusviranomaisen määrittämälle tasolle sitrushedelmien, mansikoiden, karhunvatukoiden, vadelmien, kesäkurpitsoiden, melonien sekä sikojen, nautojen ja hevoseläinten lihasten, rasvakudoksen, maksan ja munuaisten ja nautaeläinten ja hevosten maidon ollessa kyseessä, sillä näiden tuotteiden osalta oli saatavilla vähän tietoa eivätkä elintarviketurvallisuusviranomaisen johtamat jäämien enimmäismäärät aiheuta huolta kuluttajansuojan kannalta. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Riskinhallinnan näkökulmasta siemenhedelmille, kakeille (persimoneille), banaaneille ja paprikoille on aiheellista vahvistaa jäämien enimmäismäärät asetuksen (EY) N:o 396/2005 liitteessä II määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle, sillä näiden tuotteiden osalta ei ollut saatavilla tietoja, joiden pohjalta elintarviketurvallisuusviranomainen olisi voinut johtaa sellaiset jäämien enimmäismäärät, jotka eivät aiheuta huolta kuluttajansuojan kannalta.

(4) Elintarviketurvallisuusviranomainen totesi, että imatsaliilille greippien, appelsiinien, omenoiden, päärynöiden, banaanien, perunoiden ja nautojen maksan osalta johdetut jäämien enimmäismäärät sekä EU:n mispeleille määrittämän jäämien enimmäismäärän perustana oleva Codex-enimmäismäärä (CXL-arvo) saattavat aiheuttaa huolta kuluttajansuojan kannalta. Ottaen huomioon greippien, appelsiinien ja perunoiden osalta saatavilla olevat lisätiedot se määritti greipeille, appelsiineille, perunoille ja nautojen maksalle vaihtoehtoiset jäämien enimmäismäärät, jotka eivät anna aihetta tällaiseen huoleen. Omenoita, päärynöitä, mispeleitä ja banaaneja koskevien jäämien enimmäismäärien osalta elintarviketurvallisuusviranomainen ilmoitti, että riskinhallinnasta vastaavat tahot voivat harkita niiden vahvistamista määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.

(5) Elintarviketurvallisuusviranomainen ehdotti jäämien määritelmien tarkistamista. On aiheellista muuttaa jäämien määritelmiä vastaavasti.

(6) Asetuksen (EY) N:o 396/2005 12 artiklan 1 kohdan mukaisesti suoritetusta jäämien enimmäismäärien tarkastelusta riippumattomasti jätettiin saman asetuksen 6 artiklan mukaisesti hakemus imatsaliilin voimassa olevien jäämien enimmäismäärien muuttamiseksi sitrushedelmien, omenoiden, päärynöiden, banaanien ja perunoiden sekä eläinperäisten tuotteiden osalta.

(7) Asetuksen (EY) N:o 396/2005 8 artiklan mukaisesti asianomainen jäsenvaltio arvioi tämän hakemuksen, ja arviointiraportti toimitettiin komissiolle.

(8) Elintarviketurvallisuusviranomainen arvioi hakemuksen ja arviointiraportin asetuksen (EY) N:o 396/2005 10 artiklan mukaisesti ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellun lausunnon (3) ehdotetuista jäämien enimmäismääristä. Se toimitti lausunnon hakijoille, komissiolle ja jäsenvaltioille sekä julkisti sen.

(9) Elintarviketurvallisuusviranomainen totesi asetuksen (EY) N:o 396/2005 10 artiklan mukaisessa perustellussa lausunnossaan, että aiottuja käyttötarkoituksia koskevia jäämien enimmäismääriä ei voida muuttaa, ennen kuin kasvien metaboliitteja R014821, FK-772 ja FK-284 koskeva riskinarviointi saadaan päätökseen genotoksisuuden ja yleisen toksisuuden osalta. Se totesi lisäksi, että tietyt tiedot, joita ei ollut saatavilla mainitun asetuksen 12 artiklan 1 kohdan mukaisesti suoritetussa jäämien enimmäismäärien tarkastelussa, toimitettiin hakemuksen mukana kyseisen asetuksen 6 artiklan mukaisesti.

(10) Koska asetuksen (EY) N:o 396/2005 10 artiklan mukainen perusteltu lausunto annettiin mainitun asetuksen 12 artiklan 1 kohdan nojalla annetun perustellun lausunnon jälkeen ja koska imatsaliilin metaboliittien R014821, FK-772 ja FK-284 toksisuutta koskevat huolet ovat luonteeltaan horisontaalisia, komissio pyysi elintarviketurvallisuusviranomaista päivittämään asetuksen (EY) N:o 396/2005 43 artiklan mukaisen imatsaliilin voimassa olevista jäämien enimmäismääristä antamansa perustellun lausunnon.

(11) Elintarviketurvallisuusviranomainen antoi perustellun lausunnon (4), jolla päivitettiin imatsaliilin voimassa olevia jäämien enimmäismääriä koskeva tarkastelu uusien toksikologisten tietojen perusteella.

(12) Elintarviketurvallisuusviranomainen esitti tässä perustellussa lausunnossa samat jäämien enimmäismäärät kuin asetuksen (EY) N:o 396/2005 12 artiklan mukaisessa perustellussa lausunnossaan, lukuun ottamatta sitrushedelmiä, meloneita ja eläinperäisiä hyödykkeitä. Se ei ehdottanut näille hyödykkeille jäämien enimmäismääriä, koska se ei voinut saattaa päätökseen metaboliitin R014821 toksikologisten ominaisuuksien arviointia.

(13) Komission täytäntöönpanoasetuksella (EU) N:o 705/2011 (5) uusittiin imatsaliilin hyväksyntä Euroopan parlamentin ja neuvoston asetuksen (EY) N:o 1107/2009 (6) 13 artiklan 2 kohdan mukaisesti. Vaikka kyseisen asetuksen antamista edeltäneessä riskinarvioinnissa elintarviketurvallisuusviranomainen oli havainnut metaboliitin R014821 toksikologisiin ominaisuuksiin liittyviä epävarmuustekijöitä (7), hyväksynnän edellytyksiä ei rajoitettu tältä osin riskinhallintavaiheessa. Asetuksen (EY) N:o 396/2005 6 artiklan mukaisen hakemuksen mukana toimitetut metaboliitin R014821 toksikologisia ominaisuuksia koskevat tiedot eivät täysin poistaneet näitä epävarmuustekijöitä mutta eivät myöskään lisänneet huolta. Riskinhallinnan näkökulmasta on johdonmukaista ja aiheellista vahvistaa jäämien enimmäismäärät nykyiselle tasolle tai elintarviketurvallisuusviranomaisen määrittämälle tasolle niille tuotteille, joiden osalta elintarviketurvallisuusviranomainen asetuksen (EY) N:o 396/2005 12 artiklan mukaisessa perustellussa lausunnossaan vahvisti asetuksen (EY) N:o 396/2005 liitteessä II sellaiset jäämien enimmäismäärät, jotka eivät aiheuta huolta kuluttajansuojan kannalta.

(14) Voimassa olevat CXL-arvot otettiin huomioon elintarviketurvallisuusviranomaisen perustelluissa lausunnoissa. Unionin kuluttajien kannalta turvallisia CXL-arvoja tarkasteltiin jäämien enimmäismääriä vahvistettaessa.

(15) Niiden tuotteiden osalta, joissa kyseisen kasvinsuojeluaineen käyttö ei ole sallittua ja joiden osalta ei ole olemassa tuonnissa sallittavia enimmäismääriä tai CXL-arvoja, jäämien enimmäismäärät olisi vahvistettava määritysrajan tasolle tai olisi sovellettava jäämien enimmäismäärän oletusarvoa, kuten asetuksen (EY) N:o 396/2005 18 artiklan 1 kohdan b alakohdassa säädetään.

(16) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat, että tekninen kehitys edellyttää erityisten määritysrajojen asettamista tietyille hyödykkeille.

(17) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(18) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(19) Sen vuoksi asetusta (EY) N:o 396/2005 olisi muutettava.

(20) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.

(21) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(22) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla Asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu unionissa tai tuotu unioniin ennen 16 päivää huhtikuuta 2020, greippejä, appelsiineja, omenoita, päärynöitä, mispeleitä, banaaneja, perunoita ja nautojen maksaa lukuun ottamatta.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 16 päivästä huhtikuuta 2020.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 25 päivänä syyskuuta 2019. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Euroopan elintarviketurvallisuusviranomainen; Review of the existing maximum residue levels for imazalil according to Article 12 of Regulation (EC) No 396/2005. EFSA Journal 2017; 15(9):4977.

(3) Euroopan elintarviketurvallisuusviranomainen; Modification of the existing maximum residue levels for imazalil in various commodities. EFSA Journal 2018; 16(6):5329.

(4) Euroopan elintarviketurvallisuusviranomainen; Reasoned Opinion on the updated review of the existing maximum residue levels for imazalil according to Article 12 of Regulation (EC) No 396/2005 following new toxicological information. EFSA Journal 2018; 16(10):5453.

(5) Komission täytäntöönpanoasetus (EU) N:o 705/2011, annettu 20 päivänä heinäkuuta 2011, tehoaineen imatsaliili hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 190, 21.7.2011, s. 43).

(6) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).

(7) Euroopan elintarviketurvallisuusviranomainen; Conclusion on the peer review of the pesticide risk assessment of the active substance imazalil. EFSA Journal 2010, 8(3):1526.